Når flere tusinde gymnaster til sommer tager hul på DGI Landsstævne i Aalborg, vil dronning Margrethe deltage i åbningsceremonien.

Det bliver med royal deltagelse, når landsstævnet i Aalborg skydes i gang med et forrygende åbningsshow på havnefronten den 29. juni. Dronning Margrethe nemlig givet tilsagn om, at hun deltager. Dronningen er protektor for DGI, og DGI's formand Søren Møller glæder sig over dronningens deltagelse i åbningen. - Det er rigtig dejligt, at Hendes Majestæt Dronningen deltager og dermed er med til at kaste glans over landsstævnet. Det giver en særlig stemning, når vores protektor er til stede, og det bliver ekstra festligt i Aalborg, fordi Kongeskibet Dannebrog vil være i Limfjorden. Det vil give en fantastisk stemning og begejstre de mange deltagere og byens borgere, siger Søren Møller. Også Aalborg Kommunes borgmester Thomas Kastrup-Larsen er begejstret for, at Dronningen kommer til Aalborg. - Det er dejligt, at Hendes Majestæt Dronningen har valgt at besøge os i forbindelse med landsstævnet. I Aalborg er vi altid klar til at tage imod gæster fra kongehuset, og vi ved fra mange tidligere besøg, at både aalborgensere og nordjyder generelt elsker at være med til at byde regenten velkommen. Vil vi gøre alt det vi kan for at gøre besøget festligt for regenten, for deltagerne og for byens borgere, siger Thomas Kastrup-Larsen. Over 24.000 danskere har foreløbig tilmeldt sig landsstævnet, der byder på mere end 25 idrætter og 400 forskellige aktiviteter fra den 29. juni til 2. juli. Åbningsaftenen den 29. juni bliver en spektakulær start på landsstævnet. De landsstævne-deltagere, der har ønsket det, går parade gennem Aalborg midtby til havnefronten. Med Limfjorden som kulisse og med Kongeskibet Dannebrog i baggrunden vil der på havnefronten være officiel åbning af landsstævnet med velkomsttaler, flaghejsning og fællessang. Derefter følger et forrygende åbningsshow, hvor blandt andre DGI Verdensholdet deltager. Åbningsshowet byder også på internationale kunstnere og underholdning både i luften og på vandet. Efter showet er der koncert med Mads Langer og afslutning på åbningsaftenen.